## Zakon o zajmu Republike Hrvatske za financiranje javnih potreba u 1992. godini

### NN 73/1991 (31.12.1991.), Zakon o zajmu Republike Hrvatske za financiranje javnih potreba u 1992. godini

# SABOR REPUBLIKE HRVATSKE

Na temelju članka 89. Ustava Republike Hrvatske, a u svezi s člancima
6. i 7. Ustavnog zakona za provedbu Ustava Republike Hrvatske, donosim

## UKAZ

### o proglašenju Zakona o zajmu Republike Hrvatske za financiranje javnih potreba u 1992. godini

Proglašavam Zakon o zajmu Republike Hrvatske za financiranje javnih
potreba u 1992. godini, kojeg je Sabor Republike Hrvatske donio na sjednicama
Vijeća udruženog rada 29. prosinca 1991, Vijeća općina 29. prosinca 1991.
i Društveno-političkog vijeća 29. prosinca 1991.

Klasa:011-01/91-01/170

Urbroj : 71-91-1

Zagreb, 31. prosinca 1991.

Predsjednik Republike Hrvatske

**dr. Franjo Tuđman, v. r.**

## --- ZAKON

### o zajmu Republike Hrvatske za financiranje javnih potreba u 1992. godini

Članak1.

Radi osiguranja nedostajućih sredstava u Proračunu Republike Hrvatske
za 1992. godinu za financiranje obnove i popravak infrastrukturnih objekata
u gospodarstvu i društvenim djelatnostima, raspisuje se zajam Republike
po odredbama ovoga zakona

Članak 2.

Zajam Republike upisuju i uplaćuju poduzeća, banke i druge financijske
organizacije i druge pravne osobe razvrstane po granama od 1 do 11 Jedinstvene
klasifikacije djeletnosti, koje obavljaju gospodarsku djetatnost u visini
50% obračunatih sredstava za amortizaciju za 1992. godinu. Zajam upisuju
i uplaćuju i fizičke osobe koje plaćaju porez na dobit prema ostvarenoj
dobiti ili u godišnjem paušalnom iznosu.

Članak 3.

Zajam se uplaćuje u korist Proračuna Republike Hrvatske u vidu mjesečne
akontacije i to do 10-tog u tekućem mjesecu za protekli mjesec razmjerno
iznosu obračunate amortizacije po zadnjem perindičnom obračunu, a konačan
iznos zajma utvrđuje se na temelju konačnog obračuna amortizacije po Završnom
računu za 1992. godinu. Fizičke osobe koje plaćaju porez na dobit u godišnjem
paušalnom iznosu, plaćaju zajam u visini jedne petine utvrđenoga godišnjeg
paušalnog iznosa u dva obroka, od kojih prvi dospijeva 30. lipnja, a drugi
30. rujna 1992. godine. Zajam Republike ne upisuju i ne uplaćuju:

1. poduzeća i druge pravne osobe čija je imovina uništena razaranjima
u cijelosti, ili je djelomično uništena, ako štete na imovini premašuju
50% iznosa obračunate amortizacije.

2. poduzeća iz oblasti gospodarske infrastrukture (Hrvatsko željezničko
poduzeće, Hrvatske ceste, Hrvatska vodoprivreda, Hrvatska elektroprivreda
i Hrvatska pošta i telekomunikacije), time da sredstva obračunate amortizacije
prvenstveno koriste za obnovu i popravak objekata i opreme uništene ratnim
razaranjem,

3. poduzeća sa sezonskim poslovanjem iz turističko-ugostiteljske i poljoprivredne
djelatnosti. Poduzećima iz turističko-ugostiteljske djelatnosti smatraju
se poduzeća koja su u 1991. godini ostvarila manje od 50% ukupnog prihoda
po osnovi pružanja usluga inozemnim gostima u odnosu na 1980. godinu.

Članak 4.

Zajam se uplaćuje na rok od tri godine i vraća u jednakim godišnjim
obrocima, time da prvi obrok dospijeva za naplatu 31. prosinca 1994. godine,
drugi 31. prosinca 1995. godine a treći 31. prosinca 1996. godine. Uplaćeni
iznos zajma revalorizira se godišnje indeksom rasta cijena proizvodača
industrijskih proizvoda i na tako revalorizirani iznos obračunava se kamata
u visini 1% godišnje, koja se pripisuje glavnici.

Članak 5.

Uplatiteljima zajma na uplaćeni iznos zajma izdaju se obveznice koje
glase na donositelja. Oblik i sadržaj obveznice propisuje ministar financija.

Članak 6.

Obveznice zajma ne mogu se koristiti za podmirenje obveza prema Republici,
jedinicama lokalne samouprave i društvenim fondovima.

Članak 7.

Obveze iz obveznica zastarjevaju za tri godine od dana njihove dospjelosti
za naplatu.

Članak 8.

Poslove oko izdavanja obveznica i poslove evidencije o uručenim obveznicama,
kao i isplate dospjelih obveza iz obveznica, obavlja Ministarstvo financija.
Poslovi iz stavka 1. ovoga članka mogu se povjeriti Službi društvenog knjigovodstva
Hrvatske i jednoj od banaka, s tim da ih obavljaju u ime i za račun Republike
Hrvatske, a na temelju ugovora koji sa Službom, odnosno bankom zaključuje
ministar financija.

Članak 9.

Potanje upute za provođenje ovog zakona donosi ministar financija.

Članak 10.

Ovaj zakon stupa na snagu danom objave u "Narodnim novinama",
a primjenjuje se od 1. siječnja 1992. godine.

Klasa: 402-04/91-01/02

Zagreb, 29. prosinca 1991.

SABOR REPUBLIKE HRVATSKE

Predsjednik Vijeća udruženog rada

**mr. Ivan Matija, v. r.**

Predsjednik Sabora

**dr. Žarko Domljan, v r.**

Predsjednik Vijeća općina

**Luka Bebić, dipl. ing., v. r.**

Predsjednik Društveno-političkog vijeća

**Vice Vukojević, dipl. iur, v. r.**

Zakon, NN 73/1991-1878